Enn og aftur keyrt á öryggisbita Hvalfjarðarganga Grafa á flutningavagni rakst í fyrrakvöld á öryggisbita í Hvalfjarðargöngum og olli miklum skemmdum . Mikil mildi þykir að ekki skuli hafa meira tjón orðið því tækin komust í gegnum göngin þar sem öryggisbita vantaði að sunnanverðu eftir að svipað atvik átti sér stað þar fyrir nokkrum dögum . Auk þess að vera með of háan farm var flutningsvagninn breiðari en lög leyfa . Atvikið átti sér stað um kl. 20 í fyrrakvöld . Flutningabíl með gröfu á vagni var ekið norður um göngin . Enginn öryggisbiti var í gangamunnanum sunnan fjarðar vegna þess að ekki var til í landinu nægilegt stál til að smíða nýjan öryggisbita í stað þess er ekið var á fyrir nokkrum dögum . Í þetta skipti komst flutningabíllinn því klakklaust inn í göngin og hefur að öllum líkindum sloppið við að reka farminn upp í blásara og annan búnað á leiðinni . Í gangamunnanum að norðan skall bóma gröfunnar hins vegar á stálbitanum þar og sleit niður úr veggfestingum sínum þannig að hann dinglaði laus í öryggiskeðjum . Bitinn hékk sem betur fer uppi en ekki þarf fjölyrða um mögulegar afleiðingar þess , fyrir fólk í bílum sem á eftir komu , ef hann hefði húrrað niður á akbrautirnar . Lögregla kom á staðinn og þá kom í ljós að hæð farmsins var 4,45 metrar , eða 25 cm umfram löglegt hámark . Þá reyndist sjálfur dráttarvagninn , sem grafan stóð á , vera breiðari en lög leyfa eða 3,20 metrar en hámarkið er 2,60 metrar . Belti gröfunnar stóðu svo út af beggja vegna og þannig var breiddin orðin alls 3,40 metrar eða 80 cm umfram löglegt hámark . Flutningabíllinn var því með farm sem var bæði alltof of hár og alltof of breiður lögum samkvæmt Á vef Spalar , félagsins sem á og rekur Hvalfjarðargöng , kemur fram að forsvarsmenn fyrirtækisins líta það mjög alvarlegum augum að flutningabílstjórar skuli leyfa sér aftur og aftur að brjóta landslög á svo grófan hátt sem raun ber vitni um . Í grannlöndununum væri tekið hart á slíku framferði en viðurlögin hérlendis eru svo mild að menn hafa greinilega litlar áhyggjur af því að láta á þau reyna , jafnvel ítrekað .